Peste 50 de șoferi care au fost sancționați pentru conducerea mașinilor sub influența alcoolului au urmat un program de reintegrare socială organizat de către Serviciul de Probațiune Gorj.
"În perioada 02.02.2024 – 08.03.2024, s-au desfășurat două programe de reintegrare socială, respectiv "Drink & Drive!" și "În siguranță la volan. Stop accidentelor!" la care au participat 51 de persoane sancționate aflate în evidența serviciului nostru.
Prin programul "Drink & Drive!", consilierii de probațiune urmăresc sprijinirea participanților în vederea conștientizării necesității schimbării comportamentalor și a riscurilor la care se expun prin consumul de alcool. Totodată, persoanele supravegheate învață să construiască strategii personale pentru prevenirea conducerii autoturismului sub influența alcoolului, contribuind în acest fel la reducerea numărului victimelor accidentelor rutiere", a transmis Alexandra-Maria Băbucă, consilier de probațiune responsabil PR.
Programul "În siguranță la volan. Stop accidentelor!"
De asemenea, Serviciul de Probațiune Gorj a mai derulat programul "În siguranță la volan. Stop accidentelor!", în colaborare cu Serviciul Rutier și Compartimentul de Analiză și Prevenire a Criminalității din cadrul Inspectoratului de Poliție Județean Gorj, care urmărește dezvoltarea de atitudini favorabile respectării legislației rutiere, în rândul beneficiarilor, precum și conștientizarea de către aceștia a cauzelor și a riscurilor asociate comportamentului neadecvat la volan și responsabilității față de siguranța rutieră a comunității.